Det blev til en nordjysk bronzemedalje hos kvinderne, da der søndag blev afholdt danmarksmesterskab i bueskydning i sjællandske Taastrup. 23-årige Carina Rosenvinge Christiansen fra Aalborg, som nu stiller op for Aarhus Bueskyttelaug, sikrede sig tredjepladsen hos seniorerne. Hun vandt med 7-3 over Anne Marie Laursen i bronzekampen. - Det er gået meget op og ned. Rent bueteknisk formår jeg at levere rigtig god bueskydning, men det er bare som om, at pilene ikke vil, som jeg vil, siger Carina Rosenvinge Christiansen. Natasja Bech fra Bueskyttelauget Viking i Esbjerg fik guldmedaljen om halsen, da hun vandt finalen mod hjemmebanefavoritten Louise Laursen med 7-1. Carina Rosenvinge Christiansen repræsenterede Danmark ved OL i London i 2012. Hun satser på at stille op igen ved De Olympiske Lege i brasilianske Rio næste år, men håber først og fremmest på at blive udtaget til sommerens VM i bueskydning.
Den nordjyske bueskytte Carina Rosenvinge Christiansen vandt søndag bronze ved danmarksmesterskabet i bueskydning.